ஜேசன் ராய்

ஜேசன் ஜொனாதன் ராய் (பிறப்பு: ஜூலை 21, 1990) என்பவர் ஆங்கிலத் துடுப்பாட்ட வீரர் ஆவார். இவர் இங்கிலாந்து அணிக்காக அனைத்து வடிவ பன்னாட்டுப் போட்டிகளிலும், சர்ரே அணிக்காக உள்நாட்டுப் போட்டிகளிலும் விளையாடுகிறார். இவர் 2019 கிரிக்கெட் உலகக் கோப்பையை வென்ற இங்கிலாந்து அணியில் இடம்பெற்றிருந்தார். இங்கிலாந்து மட்டையாளர் ஒருவரின் மிக உயர்ந்த தனிநபர் ஒருநாள் சர்வதேச (ஒருநாள்) ஓட்டங்களை எடுத்து சாதனை படைத்துள்ளார். ராய் தற்போது (அக்டோபர் 2019) ஐசிசி வீரர்கள் தரவரிசைப்படி ஒருநாள் மட்டையாளர்கள் தரவரிசையில் பத்தாவது இடத்திலும், இ20ப மட்டையாளர்கள் தரவரிசையில் பதினேழாவது இடத்திலும் உள்ளார். 

தென்னாப்பிரிக்காவில் பிறந்த ஜேசன் ராய் தனது 10ஆம் அகவையின்போது தனது குடும்பத்துடன் இங்கிலாந்து நாட்டுக்குப் புலம்பெயர்ந்தார். வலது-கை மட்டையாளரான இவர், வரையிட்ட நிறைவுப் போட்டிகளில் தொடக்க வீரராகவும் முதல் வகுப்பு போட்டிகளில் நடுவரிசை வீரராகவும் விளையாடுகிறார்.  2014 செப்டம்பரில் இந்தியாவுக்கு எதிராக இருபது20 போட்டிகளிலும், மே 2015இல் அயர்லாந்திற்கு எதிரான ஒருநாள் போட்டிகளிலும் 2019 ஜூலையில் அயர்லாந்துக்கு எதிராக தேர்வுப் போட்டிகளிலும் அறிமுகமானார். இவர் இ20ப வரலாற்றில் கள இடையூறு செய்ததற்காக ஆட்டமிழந்த  முதல் வீரர் ஆவார்.

சாதனைப் பதிவுகள் 
 2016 ஆம் ஆண்டில் இலங்கைக்கு எதிராக அலெக்ஸ் ஹேல்ஸ்-உடன் தொடக்கக் கூட்டணியில் இணைந்து 256 ஓட்டங்கள் எடுத்தார். இது ஒருநாள் போட்டிகளில் எந்த இழப்புமின்றி ஒரு அணியால் வெற்றிகரமாக எட்டப்பட்ட இலக்காக உள்ளது. மேலும் இது ஒருநாள் போட்டிகளில் எந்தவொரு இழப்பிற்கும் இங்கிலாந்து அணிக்குக் கிடைத்த மிக உயர்ந்த கூட்டாண்மையாகும்.  
 மெல்போர்ன் துடுப்பாட்ட அரங்கில் ஆஸ்திரேலியாவுக்கு எதிரான ஒருநாள் போட்டியில் ராய் 180 ஓட்டங்கள் எடுத்தார். மேலும் இவரும் ஜோ ரூட்டும் கூட்டாக இணைந்து 220 பந்துகளில் 221 ஓட்டங்கள் எடுத்திருந்தனர். இதுவே இங்கிலாந்து அணியின் அதிகபட்ச 3வது-இழப்புக் கூட்டாண்மையாகும்.

மேற்கோள்கள்

இங்கிலாந்துத் துடுப்பாட்டக்காரர்கள்
சர்ரே துடுப்பாட்டக்காரர்கள்
வாழும் நபர்கள்
1990 பிறப்புகள்